text: Tvivl om forklaring i drabssag
  23 august 2011 kl. 14.05
  I drabssagen fra Møgeltønder mener den ene tiltaltes advokat, at den hovedmistænktes forklaring vakler.
  I et forsøg på at redde sin egen klient, gik den ene af de to forsvarsadvokat i sagen om det sønderjyske dobbeltdrab, tirsdag i gang med at gennemhulle den hovedtiltaltes forklaring.
  I retten forklarede hun tirsdag middag, at der ganske enkelt er for mange detaljer i forklaringen fra den 33-årige hovedtiltalte, som ikke stemmer med de tekniske undersøgelser.
  - Jeg mener ikke, man kan fæstne lid til hans forklaring overhovedet. Der er for mange ting, som ikke passer med efterforskningen, sagde Pia Nøddebo Jensen, der er forsvarer for den 26-årige medtiltalte kammerat.
  Imens sad den 33-årige og rystede på hovedet.
  
  Skiftede forklaring
  Det var i september 2010, at Elke Ibsen Mamsen og hendes søn Hans Nielsen Mamsen blev stukket ihjel i Møgeltønder.
  Pia Nøddebo Jensen mener ikke hendes klient kan straffes for hverken drab eller medvirken til drab.
  I sin to og en halv time lange procedure havde hun hovedsageligt fokus på den 33-åriges forklaring.
  Hun henviste blandt andet til den 33-åriges skiftende forklaringer om ankomsten til gerningsstedet.
  - I første omgang siger han "at vi stod ved døren." Senere siger han, "at min klient stod ved døren, og jeg stod nede i haven", sagde Pia Nøddebo Jensen.
  Der blev fundet dna fra Elke Ibsen Mamsen i sår på den 26-åriges arm, men det mener Pia Nøddebo Jensen også, at der er en fornuftig forklaring på:
  - Det er jo ikke bevist, hvem der afgav det dødelige stik. Men det kan være sandsynligt, at han (den 33-årige, red.) stak, og at Elke nåede at gribe fat i min klient.
  Torsdag skal nævningene votere, mens der er stillingtagen til skyldsspørgsmålet og muligvis dom fredag.
  